정조 22년
黃海監司李義駿疏曰伏以臣之一身非臣所有卽殿下之所賜也粵自釋褐之初猥蒙殊知隨處曲保起死回生得至今日一資半級不資吹噓而皆簡自聖心凡人受恩於朋友者猶思圖報若受恩而又受知者直獻其性命而後已故語曰士爲知己者死況臣子之於君父乎故平日默數其前後恩造則刻骨感心未言而先下淚欲語而先呑聲其所自矢於心者惟知闡明聖志隨事盡瘁期無負眷知之隆深而已況臣出自邇班濫叨藩任論其職責惟在於承流宣化而已則闡明聖志對揚德意此正其時仍竊伏念臣自在宮僚親承警咳者亦已有年矣每日三講之際天顔溫粹酬酢如響其所交修於臣僚者惟期守法奉公國耳民耳方其揚扢今古語及列聖故事未嘗不欣慕感歎竟夕不倦不知夜漏之將盡而或有忘進水剌之時其視民如傷望道未之見之誠卽文王之用心也及夫臨御以來一念匪懈惟日孜孜者或恐一民之不獲其所宵衣頻攬丙枕假寐多不過一更而昧爽丕顯如日方升二十年如一日其所戒飭於滿廷臣僚者爲民也其所下諭於方伯守宰者亦爲民也何語匪民何事匪民未嘗一日而暫忘一時而或怠臣雖在屛伏之中若或得接朝紙捧讀綸音則未嘗不翹首欽歎如第五倫之所爲只緣在下者不善奉承不善對揚獨使至尊憂勞於上而實惠未覃於下因循姑息越至今日邦憲愈壞而中外罕畏法之臣民弊滋甚而下邑有大東之歎其究也徒使利專於下屬而怨歸於君上上無以尊朝廷於日月之上下無以奠國家於磐石之安此皆臣工之罪也若使賈誼生於今世則豈但太息流涕而止哉惟我殿下不以臣爲不肖拂拭不已至於任使付之以一路五十七萬之生靈莅任以來夙夜憂懼恒若天威之不違咫尺而參前倚衡罔敢或忽者唯在守法奉公以闡明聖志之萬一而已其奈年紀摧頹才識駑下隨處瘡疣何往匪罪而每荷曲庇之恩幸免顚沛之患荏苒蹲冒歲已周矣以其莅任稍久行部亦遍其於一道之民隱物情不無領略其大體者蓋一道弊端都是錢穀上爲病耳上司之所以誅求於下者以此也下民之所以怨咨於上者亦以此也日加月增歲深年久已成膏肓之疾若失今不治將至難醫之境言之及此寧不痛心然而近日時弊之成風者徒以漫漶彌縫爲一能事終無爲殿下一誦者噫嘻甚矣殊不知我殿下平日之所自期者直以第一義而臣下之所期待者乃以漢唐中主之所不爲臣決知其必不然也自殿下毓德銅闈一二宮僚之進言也無論大小隨事陳戒則渙然不逆飜然聽從往往立而改之者不止一兩事矣況其爲民之苦心質諸神明而無疑有君如此其忍負諸臣請先以道內最爲巨弊者言之夫執錢之法始起於下邑之吏胥邑宰效尤而推上於營門終又推上於上司方其收糴而作錢也名雖從市直而實使之執錢故列邑市直一或低下則自京司還下送執錢不已至有不除馱價之說乃於行會中大書特書昭布外方雖以內閣之尊重視若常事恬不爲怪屢度行會而厥或不從則雖道伯無所顧藉論題相續必欲以穀貴邑移定然後乃慊於心內閣如此故他司亦然京司如此則營邑尤可知逐利忘義滔滔成風反以士夫而學吏胥之爲若是而民何以支吾國何以奠安也蓋鑄字價米之立目於外邑者本非聖旨而特其設施之初均排各邑一依詳定例作錢故邇來十有餘年未嘗爲民弊到今忽變成憲必欲創出新規此直由一二未經事之閣臣爲吏胥輩所慫慂拘於顔私不識事體之致原其情則雖不足深責而顧其弊則至於貽害齊民此豈細故哉惟臣以胄筵舊物久近淸光故決知其非出聖志而或恐眩惑衆聽屢度防塞迄今相持者此也若只自下彌縫而不卽上聞打破疑端則及臣遞歸之後如川復決莫可防遏害及於民而怨歸於上自是必至之勢當是時也雖家諭而戶說終無以解其惑矣其在微臣辜負之罪雖至擢髮固已難贖臣豈忍爲此態哉抑臣在內而入直騎省也伏讀壁貼傳敎屢承口傳下敎則無論閣屬營屬一有犯科者必付有司倍加懲勵則臣已有以仰我后束濕之截嚴矣及其出外而待罪海藩也壯勇營屬之爲邊將者循循謹畏有倍他人而其外屯將輩一或貽弊小民則自該營摘發仰聞大者編配小者除汰而飭關陸續故臣益有以仰營府一體之聖德矣乃於日昨又伏見安岳前郡守臣李始源所啓答辭則聖志之正大光明而無一毫之偏私非獨愚臣與知一道萬姓咸有以快覩矣今始源以一郡守而歸奏天陛臣以道伯而不能先此陳章微臣溺職之罪於是乎著矣臣固滿心慙忸而第苟究弊端此猶屬枝葉而進言之機則此足爲階臣何敢不披露心腹繼陳未盡之蘊耶大抵一道弊端旣是錢穀上受病而若論受病之所因則良以內外經費專靠於還耗故耳是則聖明固已俯燭故前已發策而試士矣今以臣所經驗者言之諸路中還弊之尤甚海西爲最者以其作錢條之甚多也夫錢穀固爲表裏而泉出於戶穀出於田則有以相濟而不相爲病是則戶錢之法實爲要務而以今之人心紀綱變通無路則經費實無措手之道遂至於加分取耗作錢愈多而留庫漸縮以是之故在豐年則民所不願者强爲勒分而責納峻價在歉歲則民雖願受而無穀可周拯濟沒策孟子所謂樂歲終身苦凶年不免死亡者不幸近之此實莫大之憂也今海西一路竝會內外新都摠合各穀不過六十二萬三千九百石零而民戶爲十三萬六千餘戶人口爲五十七萬一千二百零若摠一道而論之則實有人多穀少之患以其有許多作錢條故不能裒多益寡而分排失均乃反人少穀多每於價高處先受其害駸駸然遍及沿野諸邑而無一邑有豐儲者臣嘗考諸謄錄則昔在肅廟丁酉留庫條凡十九萬二千六百石零至先大王癸巳猶存成數而所減比諸丁酉不過爲一千五百石零而已自是以後加分歲增迤到今年實留庫僅爲六萬七千七百石零若以折米則猶不滿三萬之數矣以此分排一路則雖一月之糧太半不足賈誼以爲無三年之食國非其國今則不待三年已乏一月之食若値大歉將若之何此臣所以中夜不寐怛然興喟者也蓋甲午以後變通加分厥數浸多若其零瑣者臣未暇一一枚擧而其中壬寅所劃內閣鑄字價爲二萬五千九百石零甲寅丁巳兩年所劃壯營條爲四萬六千石零乙卯臣營狀請加分爲四萬四百石零都合爲十一萬二千五百石零而臣營請得條則是留庫中加分者也鑄字價及壯營條則是分留中盡分者也臣營加分條乃於癸丑大歉後以還穀之停退夥然支放因以減縮故前道臣李泰永狀請變通者而丙辰因朝令停退條中四分之三旣已捧上則支放充給之外猶多剩數故前道臣徐邁修償債時以此或救弊或防役而到今一道巨瘼無過於加分則實有輕重緊歇之殊而前人已成之事亦難自臣變更故就其救弊防役條中最緊而不可廢者雖仍舊貫而方以折半二萬二百石還作留庫條而惟此鑄字價米名色旣涉苟簡以臣區區愚見若直爲革罷還付分留條則可以尊朝廷於日月之上而有非藩臣所敢陳請者無已則一依創始之例只以詳定價平均分排於原定各邑則數旣不多似不足爲害而終不如分留之爲便民若其移劃壯營者係是軍餉固是不可已者而臣取考年條則只乙卯一年雖有作錢之擧丙丁兩年則連爲還寢而特逐年盡分以長耗條而已則其非支放之急需而專爲陰雨之備可知夫軍餉之法二留一分自是常憲今作盡分條殊失備不虞之意而逐年盡分遂爲常例則非但目下已爲民弊若値歉歲則欲爲徵斂乎於民爲巨弊欲爲停退乎於營爲缺餉兩者之間無一可者今縱不能爲二留一分之法其所移劃實自常平管餉自備等三穀而來者若依原式半留半分則於營有積貯於民爲除弊而留庫條縱不如癸巳以前若總其大數則足可爲十餘萬石矣蓋還多之弊海黃二州及鳳山信川殷栗安岳等六邑最其甚者也海州則臣於昨冬旣以各穀數萬包略略分送於穀少邑以紓目前之急而安岳則前郡守臣李始源筵奏而減却者亦近二萬包矣惟是黃鳳信殷其弊自如夫海西卽一國之保障而黃鳳兩邑尤爲一路中要衝重地若不及今變通則實有難言之慮以是前兵使臣李儒敬抵書於臣備陳還弊欲試救弊之策而以多掣肘之患竟未果焉殷栗則還多之弊匪今斯今況以被災尤甚邑矯革之方不容少緩故臣僅於營穀加分條中以千餘石移作留庫條而此無異九牛一毛終不足爲實惠信川則該郡守亦以還多之弊屢有所面議而姑乏善策方在商量中若優得留庫條分排諸邑則亦足以對揚聖德而永除民弊矣夫道內各邑幅圓甚廣故各坊之民受還於各倉者近或五六十里遠或七八十里其最遠者或至百里而其所受還者率多皮穀又必盡分乃已故多或數十石少不下十餘石況其穀品率多麤劣空殼過半徒費輸運之勞故初不受去而往往歇價放賣空手而歸以是民有恒言曰願納百文錢勿受一石還其民情之苦厭卽此可知及至收糴之日以穀則氷崖雪嶺有牛馬顚踣之患以錢則蔀屋蝸室有杼軸俱空之歎故富者百計圖免貧民唯思遠走而其所責應者鞭扑狼藉哀訴紛紜闔境嗷嗷若不保朝夕其弊也至於海黃二州而極矣況又加之以執錢之擧每於冬間雖當穀賤時必以高價勒徵於納糴之際計其輸運之勞石子之價加升之數人情之費假使小米一石價爲三兩者勒捧五兩已爲長利而若又不除馱價則將又加徵一倍矣旣已徵穀又復徵錢歲歲年年率以爲常財竭則怨力盡則懟此固小民之常情又況海西習俗素稱獷悍雖一遵常憲猶有難制之患其於科外徵求怨讟之朋興當復如何哉第今經費旣未得別般措手之方則作錢之擧終有所不獲已者若果量宜無濫平施無偏而必謹守常憲一以常定價均排各邑則在平歲於民縱有所失在歉歲於民殊有所得而其於國家較數歲之中折長以補短故統以計之則反勝於從市直此實爲官民俱便之道至若從市直之擧隨時增減故自外汎觀則於民似無所害其實則旣無定式吏易容奸而上下相蒙又必有執錢之擧故其弊也乃如此窮則變變則通此是必然之理從今以後凡干作錢之爲公用者一依列聖朝故事必以詳定例擧行與田稅大同同爲惟正之供則益光聖德而永有辭於來世矣何者旣遵分留之法復依詳定之式則設或爲經費之不足而加劃穀簿亦不至傷財病民而不害爲率由舊章豈不休哉臣旣當可言之地又當可言之日不爲詳陳而更待何時乎此固擧一道民弊之大者而若以一邑一鎭之弊言之則長淵豐川軍保太之還作大米椒島鎭屯牛之弊一如汪濟屯此亦不可不及時變通者故今方往復於該營該寺如有掣礙之端則從當爲狀聞計凡此數件事關一道而其矯救之策則似難而實易者惟在我聖后一轉移一號令之間耳臣之所以恃而無恐者此也惟是臣營下流來積弊殆有甚焉棼如亂絲已成痼疾者亦都在錢穀上其所由來者非一朝一夕之故今欲試變通之策緩急之間實難得中臣力所及者雖已梳櫛大槪見方漸次釐正此僅爲目下副急而如石壓草根柢未拔方來之弊必將依舊是則似易而實難非臣力量所可永杜者此非關於經費之不足還分之太過實由紀綱日壞而人心陷溺習俗所靡暋不畏法之致此不止海西一路實爲通國之弊源亦惟在殿下大警惕大奮發整頓紀綱糾正風俗而已第念臣旣在見任則所當隨事盡心而周年之間默自點檢質以辭退時仰對之言則事不諧心終失於姑息不能擧職者非止一二若一日在職則當添一日之罪量力度分不能者止古人攸戒每一思惟惶汗浹背況道臣之朞而丐免已例班班臣何敢徒恃寵靈貪榮冒祿不思所以自處之道哉陳弊之餘玆敢仰首鳴號竝陳私義言由肝膈非出飾讓伏乞聖明特加照諒所陳民弊劃一變通俾究實惠仍勘臣不職之罪亟命鐫改以付能者俾幸公私不勝大願臣無任云云答曰省疏具悉旣非軍餉又異民食而校書館釐弊條壬辰劃屬關西穀特出權宜之擧間因移屬本道近又內閣之往復葛藤宜乎卿之難安蔽一言曰無其穀則無是恥依卿所請特爲革罷還付分留條尊朝廷於日月之上云者卿言誠是矣卿以胄筵舊僚有此無隱亦可謂不負特畀至於營餉之半分事償債穀勿分事穀多處均分事亦當言下卽施猶未知其事勢竝令廟堂詳問該堂及曾經道伯人於籌坐時後日賓對回啓以爲蘇弊救瘼之地附陳作錢之弊其爲傷財病民孰甚於是亦令廟堂講確革其弊而充其代之方以聞卿其勿辭察任